Ψήφισμα της Επιτροπής των Περιφερειών σχετικά με τον "Κυβερνητικό συνασπισμό στην Αυστρία"

(2000/C 156/08)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη τις εκλογές που διεξήχθησαν στην Αυστρία στις 3 Οκτωβρίου 1999 και τη σύσταση κυβέρνησης συνασπισμού μεταξύ του ÖVP και του FPÖ στις 4 Φεβρουαρίου 2000·

έχοντας υπόψη τη δήλωση της πορτογαλικής προεδρίας της 31ης Ιανουαρίου 2000·

έχοντας υπόψη τη δήλωση της Ευρωπαϊκής Επιτροπής της 1ης Φεβρουαρίου 2000·

έχοντας υπόψη τo ψήφισμα που υιοθέτησε το Ευρωπαϊκό Κοινοβούλιο στις 3 Φεβρουαρίου 2000·

έχοντας υπόψη τη δήλωση "Ευθύνη για την Αυστρία - Το μέλλον στην καρδιά της Ευρώπης" που υπέγραψαν οι Πρόεδροι των δύο κομμάτων του συνασπισμού στη Βιέννη, στις 3 Φεβρουαρίου 2000·

έχοντας υπόψη την επιστολή που έστειλε ο Πρόεδρος Prodi, στις 7 Φεβρουαρίου 2000, στον νέο αυστριακό καγκελάριο·

έχοντας υπόψη ότι ο Πρόεδρος του FPÖ, ως Κυβερνήτης της Καρινθίας, είναι μέλος της Επιτροπής των Περιφερειών από τον Μάιο του 1999·

Α. λαμβάνοντας υπόψη ότι η ίδρυση της Ευρωπαϊκής Ένωσης στηρίζεται στην επιδίωξη της ειρήνης, της πολιτικής σταθερότητας και της αλληλεγγύης των λαών μετά τον Β' Παγκόσμιο Πόλεμο·

Β. λαμβάνοντας υπόψη ότι η Συνθήκη για την Ευρωπαϊκή Ένωση προβλέπει τον σεβασμό των θεμελιωδών δικαιωμάτων, όπως διασφαλίζονται από την Ευρωπαϊκή Σύμβαση για τα Δικαιώματα του Ανθρώπου και όπως προκύπτουν από τις κοινές συνταγματικές παραδόσεις των κρατών μελών·

Γ. λαμβάνοντας υπόψη, αφενός, τη γνωμοδότηση της ΕΤΠ της 13ης Ιουνίου 1996 [CdR 156/96 fin(1)] σχετικά με την "Πρόταση απόφασης του Συμβουλίου για την ανακήρυξη του 1997 ως Ευρωπαϊκού Έτους κατά του Ρατσισμού" και, αφετέρου, τη γνωμοδότηση πρωτοβουλίας της ΕΤΠ της 12ης Ιουνίου 1997 [CdR 80/97 fin(2)] σχετικά με την "Καταπολέμηση του ρατσισμού, της ξενοφοβίας και του αντισημιτισμού"·

Δ. λαμβάνοντας υπόψη τη δήλωση που υιοθετήθηκε στο Γκρατς της Αυστρίας στις 9 Νοεμβρίου 1998 (CdR 427/98)(3)·

Ε. λαμβάνοντας υπόψη ότι η Επιτροπή των Περιφερειών, ως θεσμικό όργανο της Ευρωπαϊκής Ένωσης που εκπροσωπεί τις τοπικές και περιφερειακές αρχές, οφείλει να διαδραματίζει καίριο ρόλο για την προαγωγή της έννοιας της ευρωπαϊκής ιθαγένειας και πρέπει κατά συνέπεια να δεσμευθεί ιδιαιτέρως για την καταπολέμηση του ρατσισμού και της ξενοφοβίας·

ΣΤ. λαμβάνοντας υπόψη ότι οι τοπικές και περιφερειακές αρχές, που αποτελούν την πλησιέστερη στον πολίτη βαθμίδα διακυβέρνησης, μπορούν να διαδραματίσουν συγκεκριμένο και αναντικατάστατο ρόλο σ' αυτή την καταπολέμηση·

Ζ. λαμβάνοντας υπόψη τον Χάρτη των Ευρωπαϊκών Πολιτικών Κομμάτων για τη Δημιουργία μιας Μη Ρατσιστικής Κοινωνίας, που υιοθετήθηκε στην Ουτρέχτη στις 28 Φεβρουαρίου 1998·

1. καταδικάζει σθεναρά κάθε μορφή εξτρεμισμού,

2. λυπάται για τη συμμετοχή στην αυστριακή κυβέρνηση ενός κόμματος που υποστηρίζει την έλλειψη ανοχής, την ξενοφοβία, τον εθνικισμό και την ανισότητα,

3. καταδικάζει όλες τις προσβλητικές και αντιευρωπαϊκές δηλώσεις των μελών του FPΦ και ιδιαίτερα του Προέδρου του,

4. φοβάται ενδεχόμενη εκλαΐκευση των ιδεών που υποστηρίζει αυτό το κόμμα,

5. θα μεριμνήσει ιδιαιτέρως για τον σεβασμό των αρχών που περιλαμβάνονται στη δήλωση "Ευθύνη για την Αυστρία - Το μέλλον στην καρδιά της Ευρώπης",

6. ζητεί από όλες τις δημοκρατικές δυνάμεις στην Αυστρία και αλλού και, ιδίως, από όλες τις τοπικές και περιφερειακές αρχές, είτε εκπροσωπούνται στην Επιτροπή των Περιφερειών είτε όχι, να ενωθούν εναντίον των απόψεων που αντιβαίνουν στις ιδρυτικές αρχές της Ευρωπαϊκής Ένωσης και χαίρεται για τις πολυάριθμες διακηρύξεις πίστεως σε όλα τα κράτη μέλη υπέρ των κοινών ευρωπαϊκών αξιών,

7. παροτρύνει όλα τα πολιτικά κόμματα να επιδείξουν περισσότερο θάρρος στον αγώνα τους για ένα πιο ανοικτό, πιο διαφανές και πιο έντιμο πολιτικό πνεύμα σε όλα τα επίπεδα εξουσίας στην Ευρώπη,

8. θα επιδείξει αυξημένη επαγρύπνηση στους κόλπους της όσον αφορά τις πράξεις και τις εκφράσεις οποιουδήποτε μέλους της που αντιβαίνουν στις θεμελιώδεις αξίες της Ευρωπαϊκής Ένωσης,

9. υπογραμμίζει ότι μια καλή συνεργασία της Αυστρίας και της ΕΕ, βασισμένη στην εμπιστοσύνη και στις ευρωπαϊκές και δημοκρατικές αξίες, είναι προς το συμφέρον της Ευρώπης και της βαθμιαίας ευρωπαϊκής ολοκλήρωσης, καθώς απαιτούνται κοινές προσπάθειες για να επιτευχθούν οι μεταρρυθμίσεις και οι μεγάλες προκλήσεις του μέλλοντος,

10. επιμένει στην ανάγκη καλύτερης ενημέρωσης των πολιτών σε τοπικό, περιφερειακό και εθνικό επίπεδο, η οποία θα συντελέσει στην εντονότερη απήχηση της ευρωπαϊκής ιδέας στην καθημερινή ζωή των πολιτών,

11. υπογραμμίζει τον ιδιαίτερο ρόλο των μελών της Επιτροπής των Περιφερειών ως μεσολαβητών μεταξύ του ευρωπαϊκού επιπέδου και της επιτόπιας πολιτικής και είναι πρόθυμη να αναλάβει τις ευθύνες της στη διεργασία της ευρωπαϊκής ολοκλήρωσης στις περιφέρειες, τις πόλεις και τους δήμους, παρέχοντας έτσι ουσιαστική συμβολή στον εκδημοκρατισμό της Ένωσης,

12. αναθέτει στον Πρόεδρό της να διαβιβάσει το παρόν ψήφισμα στον Πρόεδρο και την κυβέρνηση της Αυστρίας, στις αυστριακές τοπικές και περιφερειακές αρχές, στο Συμβούλιο Υπουργών, στην Ευρωπαϊκή Επιτροπή και στο Ευρωπαϊκό Κοινοβούλιο.

Βρυξέλλες, 16 Φεβρουαρίου 2000.

Ο Πρόεδρος

της Επιτροπής των Περιφερειών

Jos Chabert

(1) EE C 337 της 11.11.1996, σ. 63.

(2) EE C 244 της 11.8.1997, σ. 58.

(3) Παράρτημα, EE C 198 της 14.7.1999, σ. 48. CdR 369/98 fin.